Nakon javne kampanje „Pričajmo o zraku“ i ministarskog sastanka u Ambasadi Švedske u BiH u januaru 2018. godine, Nj.E. ambasadorica Johanna Strömquist je organizirala sastanak sa ministrima odgovornim za sektor okoliša u BiH: ministrom vanjske trgovine i ekonomskih odnosa Bosne i Hercegovine -Sašom Košarcem, federalnom ministricom okoliša i turizma – dr Editom Đapo i ministricom za prostorno uređenje, građevinarstvo i ekologiju Republike Srpske Srebrenkom Golić. Uz ministre, sastanku su prisustvovali predstavnici Evropske banke za obnovu i razvoj i Delegacije Evropske unije u Bosni i Hercegovini. Sastanak je organiziran prije javnog događaja ("AirFair") u dvorištu Ambasade Švedske s ciljem podizanja svijesti o zagađenju zraka. Cilj sastanka sa ministrima je definiranje najbolje saradnje na poboljšanju zaštite okoliša u BiH.

Prisutni ministri su se osvrnuli na aktivnosti sprovedene u Bosni i Hercegovini vezane za zagađenje zraka, ali i na druge aktivnosti iz oblasti zaštite okoliša. Ministrica Đapo je naglasila da Federalno ministarstvo okoliša i turizma, zajedno sa Federalnim hidrometereološkim zavodom radi na finansiranju aktivnosti uspostave federalne mreže stanica za monitoring kvaliteta zraka, te na regulativi koja se kontinuirano prilagođava evrospskim standardima. Takođe je naglasila da se očekuje veći angažman resora saobraćaja u rješavanju pitanja kvaliteta zraka, obzirom na doprinos tog sektora ukupnom zagađenju zraka.

Ministri su se zahvalili Ambasadi i građanima Švedske na nemjerljivoj pomoći koju Švedska pruža Bosni i Hercegovini na polju zaštite životne sredine.
Nakon sastanka pozvani učesnici su prisustvovali otvaranju javnog događaja u dvorištu Ambasade, zajedno sa ambasadoricom Johannom Strömquist. Predstavnici medija, nevladine organizacije za zaštitu okoliša, predstavnici poslovnog sektora i građani su također učestvovali u događaju